**ITÄ-UUDENMAAN VALTUUSTO 13.9.2022**

**Valtuustoaloite**

**SOTE-ALALTA POIS VAIHTANEIDEN HOITAJIEN TYÖHÖNPALUU TÄYDENNYSKOULUTUS**

Joidenkin arvioiden mukaan jopa 70.000 sote-alalla työskennellyttä suomalaista hoitajaa on vaihtanut alaa ja siirtynyt muihin tehtäviin. Suomessa on siis runsaasti hoitajia, joiden koulutuksen on yhteiskunta maksanut. Syyt alan vaihtoon ovat monet mutta joukossa on varmasti myös sellaisia henkilöitä, jotka voisivat olla kiinnostuneita palaamaan hoitotyöhön.

Ongelmaksi muodostuvat vanhentuneet tiedot ja taidot. Kun on ollut pitkään pois hoitoalalta, esimerkiksi 10-20 vuotta, on haastavaa, jopa mahdotonta palata vaativaan ja vastuulliseen hoitotyöhön.

Ehdotan palkallisen työhön paluu koulutuksen aloittamista hoitajille, jotka haluavat palata entiseen ammattiinsa.

Kerrattaviin asioihin kuuluisi mm. tautioppia, lääkehoitoa, hoitotyön uusia suuntauksia ja käytänteitä, sähköinen potilastietojärjestelmä ja valittuun erikoisalaan liittyvää opetusta. Yhteistyökumppaniksi sopisi alan ammattikorkeakoulu. Suunniteltu opintokokonaisuus olisi sellainen, että sitä voidaan räätälöidä kunkin hoitajan tarpeisiin sopivaksi.

Täydennyskoulutuksen jälkeen hoitaja siirtyisi normaaliin perehdytykseen valittuun työpisteeseen.

Filippiiniläisiä sairaanhoitajia koulutetaan 9 kk kestävällä koulutuksella lähihoitajiksi Suomeen. Kielitaito- ja erilaiseen kulttuuriin liittyvät kysymykset tuovat koulutukseen oman haasteensa. Suomessa asuvan, jo kieltä osaavan ja kulttuurin tuntevan hoitajan paluukoulutus on huomattavasti kustannustehokkaampaa, helpompi toteuttaa ja nopeampaa.

Itä-Uusimaa voisi tällä panostuksella turvata riittävän hoitaja resurssin tulevaisuudessa ja olla edelläkävijä vetovoimaisena työnantajana.

Sipoossa 12.9.2022

Tiina Sinkkonen (KD)